钦定古今图书集成/明伦汇编/氏族典/第416卷 > 《廖用贤尚友录》 > 庾子舆
## 钦定古今图书集成/明伦汇编/氏族典/第416卷 > 《廖用贤尚友录》 > 庾子舆

按《万姓统谱》，子舆字孝卿，新野人，域之子。性至孝，仕
梁为尚书郎。丁母忧，哀至辄呕血。父域有功，封广牧
伯，乞从行以奉养，及父卒，哀恸将绝者再，奉丧还巴
东，有滟滪石最险，其次则瞿塘，时秋水犹壮，子舆乃
抚心号，水骤退，行安流。人为之语曰：“滟滪如悫本不
通，瞿塘水退为庾公。”初发蜀，有双鸠巢舟中，及至，又
栖庐侧。每闻子舆哭泣，必翔鸣激切庐墓。服阕，手足
枯挛，待人而起。叔该谕勉之，于是始仕。虽以嫡长袭
爵，国秩尽推诸弟。